पणजीः फाटल्या पांच वर्सांत गोंयांतल्या विवीध पंचायतींच्या सरपंचांचेर 88 खेपे जाल्यार उपसरपंचांचेर 50 खेपे अविस्वास थाराव दाखल जाला. पावसाळी अधिवेशनांत आपाचे आमदार क्रूज सिल्वा हांणी विचारिल्ल्या लेखी प्रस्नाचे जापेंत पंचायत मंत्री मॉवीन गुदिन्हो हांणी ही म्हायती दिल्ली.
 मांद्रें पंचायतीच्या सरपंचपदाचेर सोमारा निवड जाल्ले महेश कोनाडकार हांचे आड फक्त 24 वरां भितर अविस्वास थाराव दाखल जाला. भाजपाचे मांद्रेंचे आदले आमदार दयानंद सोपटे आनी मगोचे सध्याचे आमदार जीत आरोलकार हांचे मदल्या राजकी शीतयुद्धांतल्यान नवनिर्वाचीत सरपंचाक फक्त 24 वरां भितर अविस्वास थारावाक फुडो करचो पडिल्ल्यान गोंयांत खवदळ पडलो. हे फाटभुंयेर 2017 ते 2022 ह्या पांच वर्सांच्या काळांत विवीध पंचायतींच्या सरपंचांचेर 88 खेपे जाल्यार उपसरपंचांचेर 50 खेपे हेर पंचांनी अविस्वास थाराव दाखल जाल्ल्याचें विधानसभेंतले लेखी जापेंतल्यान मुखार आयलां. मजगतीं, पांच वर्सांत पेडणें म्हालांतल्या स, धारबांदोडेंच्या चार, बार्देसांतल्या इकरा, काणकोणच्या दोन, सत्तरींतले एक, दिवचलेच्या चार, फोंडेंच्या आठ साश्टींतल्या 10, तिसवाडींतल्या आठ आनी मुरगांवांतल्या चार पंचायतींच्या सरपंचांचेर अविस्वास थाराव दाखल जाल्यात. जाल्यार पेडणेंच्या चार, धारबांदोडेंच्या दोन, बार्देसांतल्या आठ, काणकोणचे एक, दिवचलचे एक, फोंडेंच्या बारा, साश्टींतल्या पांच, तिसवाडींतल्या स, केपेंच्या चार आनी मुरगांवच्या तीन पंचायतींच्या उपसरपंचांचेर अविस्वास थाराव दाखल जाल्ल्याचें जापेंत म्हणलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 